נתתי לה חיי

"נתתי לה חיי" הוא שיר של להקת כוורת מאלבומה השני, "פוגי בפיתה", שייצג את מדינת ישראל באירוויזיון 1974. כמו רבים משיריה של להקת כוורת השיר הוא שיר הומוריסטי, ומתאר סיפור אהבה כושל בין גבר לאישה המגיע לשיאו בפזמון: ”נתתי לה חיי ירדתי על ברכי יאמינו לי כולם למדתי מה זה סתם ונעלבתי” מאוחר יותר נטען כי למעשה מכיל השיר ביקורת פוליטית כנגד שלטונה של ראש הממשלה דאז גולדה מאיר ובעד הקמתה של מדינה פלסטינית, זאת על פי המילים: ”אחד אומר שנגמרים לו השמיים כשיש מספיק אוויר למדינה או שתיים. אולי בכל זאת נסתדר, היא תרצה אז נתגבר, היא מנעה כל גישה, זה מה שקרה כש...” סנדרסון עצמו הצדיק טענה זו והסביר כי אכן הייתה בשיר מחאה פוליטית, אך הציבור הישראלי של זמנו לא הבחין בה בשל דימוייה של כוורת כלהקה קלילה והומוריסטית. להקת כוורת נבחרה על ידי רשות השידור לייצג את ישראל בתחרות האירוויזיון שנערכה בברייטון שבאנגליה לאור הצלחתה העצומה בקהל הישראלי עם תוכניתה הראשונה "סיפורי פוגי". זו הייתה הפעם השנייה שבה שלחה ישראל מספר נציגים לתחרות, שהתרחשה מספר חודשים לאחר מלחמת יום הכיפורים. היות שתקנון התחרות התיר רק לשישה חברי להקה לעלות על הבמה, ואילו כוורת מנתה שבעה חברים, שימש הקלידן יוני רכטר כמנצח הלהקה. עיבוד השיר לתחרות נעשה על ידי נעם שריף. השיר עצמו הגיע למקום השביעי ואילו למקום הראשון הגיע שירה של להקת אבבא "Waterloo". לאחר האירוויזיון הוציאה הלהקה לשוק האירופאי תקליטון שכלל תרגום של השיר לאנגלית תחת השם "She Looked Me in the Eye" וכן תרגום לשיר "המגפיים של ברוך" בשם "Morris and his Turtle". במצעד הפזמונים העברי השנתי של קול ישראל באותה שנה הגיע השיר למקום הראשון ונבחר ל"שיר השנה", כשכוורת זוכה בתואר "להקת השנה" בשנה השנייה ברציפות. השיר הפך לאחד מלהיטיה הגדולים ביותר של הלהקה עד היום. בשנת 2012 הועלה בתיאטרון הבימה מחזמר משיריו של סנדרסון שנשא את שם השיר. לשיר בוצעו מספר גרסאות כיסוי. הגרסה הראשונה בוצעה על ידי עופר לוי ולאה לופטין בסגנון מזרחי. בקדם-האירוויזיון 2008 בוצע חידוש של השיר על ידי הזמר שי גבסו, תוך שילוב סגנונות שונים. שי להב ואורן ברזילי, חברי להקת מופע הארנבות של ד"ר קספר, ביצעו את השיר יחד עם שלישיית מה קשור. גרסת כיסוי נוספת בוצעה על ידי ארקדי דוכין. השיר הצרפתי Le Service Militaire (השרות הצבאי), בביצועו של ז'ו דסאן משנת 1974, נכתב ללחן של "נתתי לה חיי". בשנת 2018, ביצעה שרית חדד את השיר לרגל ועדה מיוחדת של ynet וידיעות אחרונות[3] לכבוד חגיגות ה-70 לישראל שנקראו "ישראל, סיפור הצלחה", את השיר ביצעה חדד על הבמה בבנייני האומה בירושלים, בסמוך להוצאתו כסינגל. על בחירת השיר טענה חדד שכשפנו אליה עם הרעיון לבצע גרסת כיסוי לשיר ישראלי ידוע, היא חשבה שזה צריך להיות עם אחד משירי כוורת. כלפי השיר בביצועה הופנו ביקורות מעורבות. בעוד שאפרים שמיר אמר עליו כי היא "הרסה את השיר", דני סנדרסון שהוא זה שכתב והלחין את השיר יצא להגנתה של חדד וטען שהביצוע "מדליק". דבריו של שמיר, הביאו לתגובות רבות, בין היתר של שרת התרבות והספורט מירי רגב, שאמרה כי שמיר הוא: "גזעני ומביך", והוסיפה תשבחות על הביצוע של חדד. שמיר הגיב אל רגב כי היא "אישה חסרת תרבות, צעקנית, שקרנית". מידע על היצירה "נתתי לה חיי" באתר מיוזיק בריינז "נתתי לה חיי" באתר בית לזמר העברי מילות השיר "נתתי לה חיי" באתר שירונט נתתי לה חיי, באתר אקו"ם נתתי לה חיי, בביצוע כוורת, סרטון באתר יוטיוב בערוץ הרשמי של NMC United בראיון בסדרה "סוף עונת התפוזים - סיפורו של הרוק הישראלי" פרק 3, וכן בריאיון לגלי צה"ל ב"ציפורי לילה מתגעגעות", 9 בינואר 2011 שלושה שירים | סיפורם של שלושה שירים שנולדו במלחמה אחת - יום הכיפורים, סרטון בערוץ "כאן 11 - תאגיד השידור הישראלי", באתר יוטיוב (אורך: 40:22) האזינו: שרית חדד עושה כוורת, באתר ynet, 23 במרץ 2018 איתמר אייכנר, ישראל - סיפור הצלחה: כל הפרטים על הוועידה של המדינה, באתר ynet, 23 בפברואר 2018 שגיא בן נון‏, אפרים שמיר על הקאבר של שרית חדד לכוורת: "גועל, דאעש עם שיר", באתר וואלה, 23 במרץ 2018 רן בוקר, מירי רגב נגד אפרים שמיר: "גזעני ומביך. הביצוע של שרית חדד מושלם", באתר ynet, 24 במרץ 2018 אפרים שמיר ירד על הקאבר של שרית חדד ומירי רגב יצאה להגנתה, באתר ערוץ עשר